Los Angeles 4. júna (TASR) - Lew Wasserman, ktorý bol po viac ako päť desaťročí jedným z najvplyvnejších mužov amerického filmového priemyslu, zomrel v pondelok na následky mozgovej príhody vo veku 89 rokov.
Syn židovských emigrantov z Ruska nastúpil do spoločnosti MCA vo veku 23 rokov a v krátkom čase si urobil meno ako agent neskorších hviezd Deana Martina a Jerryho Lewisa. O desať rokov neskôr bol už najvyšším predstaviteľom MCA Inc.
Lew Wasserman sa v roku 1950 zapísal do historických análov kinematografie, keď dojednal pre Jamesa Stewarta kontrakt, ktorý mu umožňoval hovoriť do jednotlivých projektov a spolupodieľať sa na ich zisku, čo je pre súčasné hollywoodske hviezdy samozrejmosťou.
Zosnulý vybudoval z MCA koncern zábavného priemyslu, súčasťou ktorého boli filmové štúdio, televízna i gramofónová spoločnosť, ako aj kiná a zábavné parky. Vytvoril tým prototyp dnešných centier šoubiznisu. K jeho zásluhám patrí aj podpora pre výrobu televíznych detektívok, ako aj miniseriálov pre obrazovky. Za jeho čias vznikli dnes už legendárne TV-seriály Kojak, Columbo a Miami Vice.
Pod vedením tohto muža sa z Universalu, nástupníckeho subjektu MCA, stalo filmové štúdio, ktoré angažovalo medziiným Stevena Spielberga a jeho ďalších prominentných kolegov a nebálo sa ani megaprojektov. Práve tvorca úspešných opusov E.T., Jurský park, či Schindlerov zoznam pre dnešné vydanie Los Angeles Times v súvislosti so smutnou správou uviedol: "Je to, ako keby sme boli všetci stratili nášho dobrého krstného otca".
Podľa Los Angeles Times je Wassermanovo úmrtie symbolickým koncom hollywoodskej éry, ktorá sa už nikdy nevráti.